Hominoidovce

Hominoidovce (iné názvy: hominoidi, hominoidné, ľudoopice/ľudoopy v širšom zmysle, ľudoopice a ľudia v širšom zmysle, zriedkavo vyššie primáty, ďalšie názvy pozri v článku antropoidi; lat. Hominoidea) je nadčeľaď z radu primáty, podradu celistvonosoblížne, polopodradu vyššie primáty (=opice, opice vlastné, antropoidné; lat. Anthropoidea).

Hominoidovce zahŕňajú najmä rody gibon, orangutan, šimpanz, gorila, dryopitek a človek.

Charakteristika 
Okrem goríl a ľudí všetky hominoidovce agilne lezú po stromoch. Sú všežraví, pričom konzumujú ovocie, semená rastlín, väčšinou aj malé množstvo mäsa, ako aj všetko ľahko stráviteľné. Pochádzajú z Afriky (šimpanz, gorila, človek) a Ázie (gibon, orangutan).

Väčšina druhov je zriedkavá alebo ohrozená. Hlavnou hrozbou pre väčšinu hominoidovcov je strata tropických dažďových pralesov, ktoré obývajú, a niektoré druhy sú ohrozené aj lovom na ich mäso.

Majú 48 chromozómov (24 párov).

Najstarší známy hominoidovec je Proconsul hamiltoni (Xenopithecus hamiltoni) starý 17,5 – 24,3 mil. rokov.

Členenie 
Členenie hominoidovcov je azda najspornejšie zo všetkých primátov.

Samotné príbuzenské vzťahy na základe analýzy DNA recentných druhov sú dnes viac-menej nesporné. Zobrazuje ich tento rodostrom:

 -Hylobatidae (gibonovité)
 -Hominidae (hominidi)
  |--Pongo (orangutan)
  |--Homininae (hominini)
      |--Gorilla (gorila) 
      |--N.N.
          |--Homo (človek)
          |--Pan (šimpanz) 
                 |--Pan troglodytes (šimpanz učenlivý)
                 |--Pan paniscus (šimpanz bonobo)

Keďže príbuznosť medzi šimpanzom učenlivým a človekom je veľmi veľká, niektorí bádatelia dokonca navrhujú zaradiť šimpanza do rodu Homo ako Homo troglodytes (človek učenlivý).

Pri biologickom členení sa však spravidla zohľadňujú aj iné faktory, najmä preto existujú nasledujúce rôzne členenia.

Tradičné členenie (asi do roku 1980) 
[Členenie 1.]
 Čeľaď Hominidae (hominidi) = človek, australopitekovia
 Čeľaď Pongidae (veľké ľudoopice, orangutanovité, ľudoopovité) = šimpanz, gorila, orangutan
 Čeľaď Hylobatidae (malé ľudoopice, gibonovité) = gibon

Poznámka: Pongidae sa spravidla ďalej delili na podčeľade dryopitekorodé (rody Proconsul, Dryopithecus, Sivapithecus/Ramapithecus) a orangutanorodé (rody orangutan, šimpanz, gorila)

Nové členenia

Členenie podľa tohto zdroja

Podľa molekulárnych antropológov 
[Členenie 2.]
 Čeľaď Hominidae (hominidi) = človek, šimpanz, gorila
 Čeľaď Pongidae (orangutanovité) = orangutan
 Čeľaď Hylobatidae (gibonovité) = gibon

Takéto členenie však popiera anatomicko-fyziologickú a etologickú podobu orangutana so šimpanzom a gorilou a na druhej strane zveličuje makromolekulárnu afinitu človeka a afrických ľudoopov (šimpanza a gorily).

Iné členenie 
[Členenie 3.]
 Čeľaď Hominidae (hominidi):
 Podčeľaď:Ponginae (orangutanorodé)= orangutan
 Podčeľaď:Homininae (hominini)= človek, šimpanz, gorila
 Čeľaď Hylobatidae (gibonovité) = gibon

alebo

[Členenie 4.]
 Čeľaď Hominidae (hominidi):
 Podčeľaď:Ponginae (orangutanorodé) = orangutan
 Podčeľaď: Paninae (šimpanzorodé)= šimpanz a gorila 
 Podčeľaď:Homininae (hominini)= človek, australopitekovia
 Čeľaď Hylobatidae (gibonovité)= gibon

Členenie zachovávajúce tradičný rozsah pojmu „hominidi“ a zároveň zohľadňujúce novšie členenia 
[Členenie 5.]
 Čeľaď: Pongidae (orangutanovité) = orangutan
 Čeľaď: Panidae (šimpanzovité):
 Podčeľaď: Paninae (šimpanzorodé) = šimpanz
 Podčeľaď: Gorillinae (gorilorodé)= gorila
 Čeľaď: Hominidae (hominidi) 
 Podčeľaď: †Australopithecinae (australopitekorodé) = australopity
 Podčeľaď: Homininae (hominini) = človek
 Čeľaď: Hylobatidae (gibonovité)= gibon

Pre úplnosť treba dodať, že sem patria ešte tri (vyhynuté) čeľade, ktoré inak v tomto článku vynechávame:
 †Čeľaď Proconsulidae (prokonzulovité)
 †Čeľaď Oreopithecidae (oreopitekovité)
 †Čeľaď Dryopithecidae (dryopitekovité)

Toto členenie 5. je použité v tomto a súvisiacich článkoch. Treba si uvedomiť, že hlavný rozdiel oproti ostatným moderným členeniam je v tom, že sa tu hominidi chápu v tradičnom, čiže užšom zmysle.

Členenie podľa anglickej Wikipédie

Aktuálne členenie 
[Členenie 6.]
 Čeľaď Hominidae (hominidi, veľké ľudoopice): 
 Podčeľaď Ponginae (orangutanorodé) = orangutan
 Podčeľaď Homininae (hominini)
 Skupina (tribus) Gorillini (goriliny) = gorila
 Skupina (tribus) Hominini (homininy)= človek, šimpanz
 Čeľaď Hylobatidae (gibonovité, malé ľudoopice) = gibon

Pre úplnosť treba dodať, že sem patria ešte dve (vyhynuté) čeľade, ktoré inak v tomto článku vynechávame:
 †Čeľaď Proconsulidae (prokonzulovité)
 †Čeľaď Oreopithecidae (oreopitekovité)

Toto členenie 6. je použité v článku Hominidi v širšom zmysle.

Predošlé členenia 
Pred posledným uvedeným členením platilo podobné členenie, v ktorom bol šimpanz umiestnený v kmeni Gorillini. [Členenie 7.]

Ešte predtým platilo členenie ako hore Členenie 3

Ešte predtým platilo nasledujúce členenie:
[Členenie 8.]
 Čeľaď Hominidae (hominidi):
 Podčeľaď:Ponginae (orangutanorodé, ľudoopice)= šimpanz, gorila, orangutan
 Podčeľaď:Homininae (hominini)= človek
 Čeľaď Hylobatidae (gibonovité) = len gibon

Posledné uvedené členenie je zhodné s členením použitým na , ktoré je teda zastarané.

Podľa nemeckej Wikipédie 
[Členenie 9.]
 Čeľaď Hominidae (hominidi): 
 Podčeľaď Ponginae (orangutanorodé) = orangutan
 Podčeľaď Homininae (hominini)
 gorila (*)
 Skupina (tribus) Panini (šimpanziny) = šimpanz
 Skupina (tribus) Hominini (homininy):
 Skupinka (subtribus) Australopithecina = Australopithecus, Paranthropus, Ardipithecus...
 Skupinka (subtribus) Hominina = človek
 Čeľaď Hylobatidae (gibonovité) = gibon

(*) Gorila niekedy tvorí samostatnú podčeľaď Gorillinae (gorilorodé)

Podľa francúzskej Wikipédie 
[Členenie 10.]
 Čeľaď Pongidae (orangutanovité) = orangutan
 Čeľaď Hominidae (hominidi): 
 Podčeľaď: Gorillinae (gorilorodé) = gorila
 Podčeľaď: Homininae (hominini)
 Tribus Panini (šimpanziny) = šimpanz
 Tribus Hominini = človek, Australopithecus, Paranthropus, Ardipithecus

Pričom v tomto členení sú gibony (nezvyčajne) o stupeň vyššie, čiže na tej istej úrovni ako Hominoidea tvoria nadčeľaď Hylobatoidae (gibonoidovce).

Nezaradené rody 
Zaradenie mnohých rodov do čeľadí a podčeľadí je (ešte) sporné. 
Rody nezaradené pri Členení 6. sú uvedené v článku Hominidi v širšom zmysle.

Rody nezaradené pri Členení 5. sú:
 †rod Lufengpithecus
 †rod Orrorin (objav z roku 2000)
 †rod Kenyanthropus (objav z roku 1999) 
 †rod Pierolapithecus (objav z roku 2002)
 †rod Samburupithecus
 †rod Sahelanthropus (objav z roku 2001, 6 – 7 mio. rokov – pravdepodobne najstarší nález hominida vôbec)

Pozri aj 
 Hominidi

Iné projekty

Referencie